  Майя Бывальцева 31-тӥ толсурысь 1-тӥ толшоре потон уе Ижкарысь Пушкинской ульчалэн Киров ульчаысен Советской ульчаозь люкетэз автомобильёс понна ворсамын луоз. Журналистъёслы со сярысь вераз Удмурт Элькунъя Кунпуш ужъёсъя министерствоысь полицилэн кивалтӥсезлэн воштӥсез Сергей Козлов. «Пушкинской ульча, Киров ульчаысен Советскоё ульчаозь, нимаз адямиослэн транспортсы понна ворсамын луоз, уз лэзе вузъёсты нуллӥсь автотранспортэз но. Ульча ворсамын луоз 31-тӥ толсурысен 1-тӥ толшорозь, отын ортчись вань ужрадъёс дыръя», — пусйиз Сергей Козлов. Солэн верамезъя, сыӵе ужанрад кутӥське эрикрадэз тӥян учыръёсты алон вылысь. Кылсярысь полицейской вераз Казаньын луэм учырез, куке наркотикъёсын усыкмем водитель калыккуспо аэропортэ пыртӥз. «Сазь луысал ке, озьы лэсьтысал шат? Валамон, ӧй лэсьтысал. Нош кудӟем муртлэсь оломар но адӟыны луэ», — ватсаз полицилэн кивалтӥсезлэн воштӥсез. Со дыре ик пусйиз, кудӟем муртъёслы пумит амалъёс кутозы, соос административной радлыкез тӥязы ке. МВД-ын ужасьёс юэмъёсты ӝегатыны но кунпуш ужъёсъя ёзэсъёсы нуыны быгато. Но адями ассэ умой возе ке, солэн келясез вань ке, кылъёсын гинэ алозы. Тегъёс: Авто Ижкар МВД Транспорт Удмуртия кышкыттэмлык Выльар  